Idézés

Eszenyi Lajos felperes által Laskovich Milica alperes felé indított, házassági életközösség létesítésére vonatkozó ügyében jelen idézéssel a címzetteket a 2022. év május 28. 15:00 órára kitűzött eskütételre, a per első – és remélhetőleg utolsó – „tárgyalása” céljából jelen meghívó útján ezennel megidézzük, és egyben felhívjuk, hogy a fenti időpontban az alábbi helyszínen jelenjen/jelenjenek meg: Castellum Hotel, Hollókő

A „tárgyalásra” a megidézett az alábbiakat hozza magával:

* kényelmes öltözet, fürdőruha, strandpapucs, wellness felszerelés;
* a „tárgyalás” időtartamára egy alkalomhoz illő öltözet;
* jókedv, vidámság

A „tárgyaláson” felperes és alperes szóban egy életre vonatkozó jognyilatkozatot fognak tenni, melyet a „tárgyalás” berekesztését követően már nem kívánnak megváltoztatni, ezért kifejezetten ajánlatos a megidézetteknek a személyes jelenlét. Minél több idézett vesz részt, annál erősebb lesz a jognyilatkozatunk bizonyíthatósága.

Egyben figyelmeztetjük, hogy amennyiben jelen idézés ellenére valamely megidézett nem jelenik meg és távolmaradását alapos okkal előzetesen nem menti ki nálunk, vagy az eskütétel helyszínéről engedély nélkül távozik, illetőleg ott önhibájából olyan állapotban jelenik meg, hogy nem tud mélyen hallgatni, a felek az elvezetését rendelhetik el. Ha a fenti határnapot a megidézett elmulasztotta, az elmulasztott határnaptól számított 8 napon belül részvét, rajongói vagy kárörvendő levél postázására van lehetősége.

A kiadvány hiteléül: Mili és Lajos, összeesküvők, „felperes és alperes"

„Tanúm legyen a Föld, az ég, s a tenger,

a sok madár, a Hold, s minden ember,

Neked adom a szívemet, senki másnak,

mellé pedig az életem, ráadásnak.”